# **ПРОГРАМ РАДА**

# **УСТАНОВЕ ДЕЧИЈЕ ОДМАРАЛИШТЕ ''ДИВЉАНА'' НИШ**

# **ЗА 2021. ГОДИНУ**

Ниш, јануар 2021. године

На основу члана 12 став 1. алинеја 4 Одлуке о оснивању Установе Дечије одмаралиште „Дивљана“ („Сл. лист Града Ниша“, број 84/2009, 94/2010, 20/2011 и 26/2014) и члана 32 став 1. алинеја 4 Статута Установе Дечије одмаралиште ''Дивљана'', а на предлог директора, Управни одбор Установе Дечије одмаралиште „Дивљана“, на ванредној телефонској седници одржаној дана 27.01.2021. године доноси:

**ПРОГРАМ РАДА УСТАНОВЕ**

**ДЕЧИЈЕ ОДМАРАЛИШТЕ''ДИВЉАНА'' НИШ**

**ЗА 2021. ГОДИНУ**

I УВОД

1. Оснивање

Установа Дечије одмаралиште „Дивљана“ је основана Одлуком о оснивању Установе Дечије одмаралиште ''Дивљана'' (''Службени лист Града Ниша'' бр.84/2009, 94/2010, 20/2011 и 26/2014) основана је **Установа Дечије одмаралиште ''Дивљана'' Ниш,** са седиштем у Нишу, ул. Војводе Мишића бр. 46 б / IV - 7.

Установа је основана за обављање претежне делатности:

* 55.20 – Одмаралишта и слични објекти за краћи боравак.

Допунске делатности установе су:

* 55.30 – Делатност кампова, ауто-кампова и кампова за туристичке приколице,
* 85.51 – Спортско и рекреативно образовање и
* 85.59 – Остало образовање.

1. Организација рада Установе

Установом, на основу одредби из Статута,руководи Директор Установе именован решењем Скупштине Града Ниша бр. 06-955/2020-17-02 од 02.11.2020.године.

На основу Правилника о организацији и систематизацији радних места рад у Установи се одвија у:

1. одмаралишту и Дивљани у коме се пружа комплетна услуга корисницима који бораве;

2. у управи, чије је седиште у Нишу

Капацитети у Дивљани подразумевају:

1.**Хотелско ресторански део**, који у свом саставу има:

-кухиња, капацитета до 1000 оброка дневно

-ресторан са 400 расположивих места;

-8 соба са по три лежаја, које тренутно користе Комесаријат за избеглице и миграције Републике Србије и Установа Дивљана

-ординацију за здравствено збрињавање корисника;

-продавницу и клуб

- вешерницу

2**.Два павиљона за смештај**, капацитета по 80 корисника

3.**Котларница са мазутаром и радионицом.**

1. Именовање вршиоца дужности директора Установе

Решењем Скупштине Града Ниша број 06-955/2020-17-02 од 2.11.2020. на место вршиоца дужности директора Установе Дечје одмаралиште „Дивљана“ – Ниш, именован је Горан Ћирић.

Наведена измена регистрована је у регистру установа Привредног суда у Нишу решењем од 18.11.2020. и одређен упис у судски регистар.

На основу овог решења, извршене су и одговарајуће измене у Регистру за разврставање према класификацији делатности код Републичког завода за статистику и промена лица овлашћеног за заступање код Управе за трезор Министарства финансија Републике Србије.

Покренут је поступак код надлежне Градске управе за имовину и одрживи развој за доделу пословног простора Установи у Тржном центру „Калча“ а у сврху ефикаснијег рада и комуникације са органима оснивача. Уколико одговор надлежне управе буде позитиван, биће покренут поступак за измену Одлуке о оснивању установе у делу који се односи на седиште установе, као и усклађивање других нормативних аката.

1. Затечено стање

Одмах по преузимању дужности од стране вршиоца дужности директора, извршено је упознавање са тренутним статусом установе. Том приликом је утврђено да постоје недостаци које треба отклонити у наредном периоду, што се односи како на правни и финансијски сегмент, тако и на организациони.

Наиме, у тренутку преузимања дужности директора, Управном одбору је истекао мандат. Захваљујући разумевању оснивача, у кратком року је именован нови Управни одбор, чиме је испуњен основни предуслов за нормализацију рада Установе.

Такође, затечена су дуговања чија наплата је од стране повериоца покушана принудним путем, што је јако отежавало консолидацију Установе. Захваљујући озбиљном ангажовању свих релевантних фактора од стране оснивача, многе од нагомиланих обавеза су измирене, а такође је исплаћен и већи део заосталих зарада запослених.

У Установи је запослено, осим в.д. директора, још 9 извршилаца, који су ангажовани на пословима у објектима у Дивљани, углавном на пословима одржавања хигијене. Установа већ дуже време нема запослене у стручним службама, пре свега правној и економско-финансијској, те је принуђена да те послове обавља у сарадњи са службама и органима Града Ниша, или да ангажује агенције за одређене врсте послова.

Најважнији резултат наведених активности је да су створени услови да се у наредном периоду установа консолидује у организационом смислу, што превасходно подразумева усклађивање и измену нормативних аката установе.

II ПЛАН РАДА ЗА 2021. ГОДИНУ

Од почетка мигрантске кризе Република Србија се нашла на рути кретања миграната ка западној Европи, као транзитна земља. Са затварањем граница појединих земаља Европске уније и дужег задржавања миграната у нашој земљи, појавила се потреба за обезбеђивањем смештаја и збрињавањем великог броја миграната у складу са правилима Уједињених нација.

Поступајући у складу са новонасталом ситуацијом, а услед дужег задржавања миграната у транзиту кроз Републику Србију, Влада Републике Србије је Закључком број 019-230/2016-1 од 14. јануара 2016. године и број 019-9572/2016 од 11. октобра 2016 одредила објекте за пружање помоћи, прихват, обезбеђивање основних животних услова и привремени смештај миграната и тражилаца азила на територији Републике Србије. Између осталих, наведеним Закључцима, и објекат Дечијег одмаралишта „Дивљана“ у Дивљани је опредељен за ову намену. Од тог тренутка настала је обавеза за Град Ниш и саму Установу да овај објекат одржава у сталној приправности за пријем миграната.

Како је управљање миграцијама поверено републичком Комесаријату за избеглице и миграције, сходно наведеном Закључку Владе, Град Ниш и Комесаријат за избеглице и миграције Републике Србије су закључили Уговор о обезбеђивању смештаја за тражиоце азила и мигранте који се анексима продужаван свака три месеца до даљег, а према коме су смештајни капацитети и трпезарија Одмаралишта у Дивљани стављени на располагање Комесаријату за прихват и смештај миграната.

Дана 03.04.2020.године Комесаријат за избеглице и миграције се обратио Градоначелнику Града Ниша захтевом бр.019-1570 у коме је навео да је потребно после стања мировања поново активирати прихватни центар за мигранте и тражиоце азила у Установи.

Након доношења Одлуке којом се проглашава ванредно стање 15.марта 2020.године и других одлука Владе РС, Комесаријат је задужен да, заједно са Министарством одбране смести све мигранте у Прихватне центре ,како би им се привремено ограничило кретање у складу са Одлуком о привременом ограничавању кретања тражилаца азила 05 бр.019-2536/2020 од 16.03.2020.године, с тим у вези је било потребно реактивирати постојеће капацитете и обезбедити нове за смештај.

У том циљу, Комесаријат је упутио захтев Градоначелнику Града Ниша да се, због поновног коришћења капацитета Установе пронађу модалитети будућег функционисања и финансирања Дивљане.

Уговор о обезбеђивању смештаја и исхране за тражиоце азила и мигранте закључен је између Града Ниша и Комесаријата за избеглице и миграције Републике Србије, дана 28.05.2020.године, под бр.1546.

Уговором је дефинисано да Град обезбеди смештајни капацитет до 280 лежајева, са могућношћу проширења, да Град обезбеди Објекат на период од 3 месеца, почев од 01.05.2020.године, са могућношћу продужења рока, као и да обезбеди довољан број запослених за извршавање обавеза из Уговора, као и да сноси режијске трошкове и трошкове испуњавања санитарних услова и услова за припремање и сервирање хране, док је Комесаријат обавезан да након истека Уговора објекат врати у стање употребљиво за даље функционисање сходно његовој основној намени. Важно је напоменути да се рок важења Уговора анексима редовно продужава на три месеца.

Из напред наведених разлога јасно је да ће, док је Уговор између Града Ниша и Комесаријата за избеглице и миграције на снази, пословање Установе Дечије одмаралиште „Дивљана“ бити у сврху испуњења обавеза Града Ниша, уговорених са Комесаријатом.

Основна делатност Установе у наредном периоду биће обезбеђивање услова за несметан пријем миграната и рад Комесаријата у смислу снабдевања струјом, водом, грејањем, управљања комуналним отпадом и обезбеђивање физичко-техничке заштите.

У том смислу, неопходно је вршити константан надзор над исправношћу електричне, водоводне и канализационе инфраструктуре, као и котлова за грејање, резервоара за мазут и топловода и максимално се ангажовати на хитном отклањању евентуалних кварова и одржавању свих инсталација за безбедан боравак припадника мигрантске популације и радно ангажованог особља у објектима Установе у Дивљани.

III ЗАКЉУЧАК

Уважавајући сву сложеност и захтевност послова којима је Установа тренутно заокупљена, присутна је свест о томе да у наредном периоду треба вршити и припреме за брз и несметан прелазак на обављање делатности због које је Установа и основана.

Како је у овом тренутку немогуће пројектовати даље токове мигрантске кризе и развој или обуздавање пандемије изазване вирусом Ковид-19, Установа ће, у случају нових – измењених околности, предложити оснивачу измену Програма рада Установе. У том смислу, Установа ће предложити и мере за оснаживање капацитета (организационих, кадровских, просторних и др.) на чијој реализацији ће радити заједно и уз подршку оснивача.

Председник

Управног одбора

Горан Стојковић

У Нишу, 27.01.2021. године